Nou Taller d´Ocupació `Paisatges de Gandia. Dels Ullals a la Ciutat´
29 novembre 2019

## Nou Taller d´Ocupació \`Paisatges de Gandia. Dels Ullals a la Ciutat´29 novembre 2019Última actualització: 14 juliol 2025

![](../gestion/img/_AO_5645-copia.jpg)  
  

**[](http://www.gandia.es/aytg/Web_php/index.php?contenido=formInt&idForm=22&id=490)**

El **regidor de Polítiques Econòmiques i Ocupació, Ferran Martínez**, acompanyat de la **Cap de l’Urbalab Gandia**, **Paula Payos**, ha presentat aquest matí un nou pla d’ocupació, que substituirà al de Sendes Urbanes IV, que finalitza aquest mes mateix mes. **“Paisatges de Gandia. Dels Ullals a la Ciutat**”, està previst iniciar-se el 31 de desembre d’enguany, amb una durada de 12 mesos. Gràcies a una subvenció concedida de 696.164,40 € per la Direcció General del Servei Valencià d’Ocupació i Formació (LABORA), de la Conselleria d’Economia Sostenible, Sectors Productius, Comerç i Treball. L’Ajuntament hi aporta 6.500 €.

        _“__A l’igual que les quatre edicions de Sendes Urbanes, es configura com un programa mixt d’ocupació i formació  que té per objecte millorar l’ocupabilitat de les persones desocupades a que va dirigit, a través de la realització d’obres o serveis d’interès general i/o social que possibiliten a l’alumnat/ treballador/a la realització d’un treball efectiu per mitjà del contracte per a la formació i l’aprenentatge, que junt amb la formació professional per a l’ocupació rebuda, procure la seua qualificació professional i afavorisca la seua inserció laboral. Preveu la contractació de 30 persones desocupades i altres 6 per a l’equip directiu, docent, i auxiliar administratiu”,_ ha explicat Martínez.

El projecte Paisatges de Gandia: dels Ullals a la Ciutat naix de la necessitat de conjugar els vessants natural, històric i cultural en l'enclavament natural del paratge natural dels Ullals i l’Alqueria del Duc, de manera que constituisca un entorn dinàmic on la ciutadania puga interactuar amb la naturalesa, la seua història passada i la cultura, tenint com a fi última la posada en valor d'aquest llegat, la generació de coneixement i la seua difusió.

_“L'objectiu general d'aquest projecte és desenvolupar una sèrie accions de dinamització, millora, manteniment i conservació del paisatge que es proporciona al Parc natural Alqueria del Duc, que busca preservar els recursos naturals i integrar-los juntament amb els elements culturals i històrics que té associats”._

Per a això, es realitzaran actuacions de neteja i reparació de les infraestructures (accessos i edificis) i millora de l'entorn (vegetació, camins i sendes) acompanyades amb un altre tipus d'accions culturals, de caràcter experiencial, que ajuden a enfortir la nostra pertinença a un llegat i territori comú, que és el de la ciutat de Gandia.

Paral·lelament, aquest projecte vol fer extensible aquesta experiència a altres ubicacions de la ciutat, fent treballs d'adequació, manteniment i conservació del parc d'Ausiàs March complementades amb activitats de dinamització cultural.

**Especialitats formatives amb Certificat de Professionalitat:**

Les especialitats formatives d'aquest taller d'ocupació estan emmarcades en les famílies professionals d'agrària, edificació i obra civil i Serveis Socioculturals i a la Comunitat, distribuïdes en els grups següents:

**GRUP 1. Activitats auxiliars en vivers, jardins i centres de jardineria (N1) i Instal·lació i manteniment de jardins i zones verdes (N2)**

*   Operacions bàsiques en vivers i centres de jardineria i per a la instal·lació de jardins
*   Instal·lació de jardins i zones verdes

*   Manteniment i millora de jardins i zones verdes
*   Control fitosanitari
*   Alfabetització informàtica: informàtica i Internet
*   Inserció laboral, sensibilització mediambiental i en igualtat de gènere
*   Bàsic de prevenció de riscos laborals
*   Foment i promoció del treball autònom
*   Formació complementaria
*   Treball en equip
*   Valencià

**GRUP 2. Operacions auxiliars d'obra de paleta de fàbriques i cobertes (N1) i Fàbriques d'obra de paleta (N2)**

*   Labors auxiliars de ma d’obra.
*   Pastes morters, adhesius i formigons
*   Obres de fàbrica de revestir
*   Faldons de coberta
*   Obres de fàbrica vista
*   Treballs d'obra de paleta
*   Alfabetització informàtica: informàtica i Internet
*   Inserció laboral, sensibilització mediambiental i en igualtat de gènere
*   Bàsic de prevenció de riscos laborals
*   Foment i promoció del treball autònom
*   Formació complementaria
*   Treball en equip
*   Valencià

**GRUP 3. Dinamització , programació i desenvolupament d'accions culturals (N3)**

*   Programar, desenvolupar i avaluar les programacions culturals  
    realitzades per les persones responsables de cultura
*   Desenvolupar accions de comunicació i màrqueting cultural
*   Informàtica i Internet
*   Inserció laboral, sensibilització mediambiental i en igualtat de gènere
*   Bàsic de prevenció de riscos laborals
*   Foment i promoció del treball autònom
*   Formació complementaria necessària per accedir al títol professional de Grau Mitjà
*   Treball en equip
*   Valencià

**Persones destinatàries i requisits d’accés:**

*   **Alumne/treballador: 30 persones aturades. (10 persones per especialitat)**

Els participants es formaran i estaran contractats per l’Ajuntament de Gandia per al desenvolupament del projecte, durant 12 mesos, mitjançant un contracte de formació.

Les persones destinatàries d’aquest programa hauran de complir els **requisits mínims següents:**

1.  a) Tindre vint-i-cinc anys o més.
2.  b) Estar desocupades i enregistrades en l’Espai LABORA Ocupació, a la data de l’inici del procés de selecció del taller.
3.  c) Complir els requisits establerts en la normativa d’aplicació per a formalitzar un contracte per a la formació i l’aprenentatge.

**Requisits addicionals per especialitats formativa:**

+Infraestructura de jardins. Cap requisit addicional excepte demostrar nivell de competències de lectoescriptura.

+Treball d’obra en instal·lacions i manteniment en entorns urbans. Cap requisit addicional excepte demostrar nivell de competències de lectoescriptura.

\+ Dinamització, programació i desenvolupament d'accions culturals. Els/les alumnes hauran de complir algun dels  requisits següents:

1.  a) Estar en possessió del títol de Batxiller.
2.  b) Estar en possessió d'un certificat de professionalitat de nivell 3.
3.  c) Estar en possessió d'un certificat de professionalitat de nivell 2 de la mateixa família i àrea professional.
4.  d) Complir el requisit acadèmic d'accés als cicles formatius de grau superior, o bé haver superat les corresponents proves d'accés regulades per les administracions educatives.
5.  e) Tenir superada la prova d'accés a la universitat per a majors de 25 anys i/o de 45 anys.

**Processos de selecció:**

1.  **INFORMACIÓ SOBRE EL PROCÉS DE PREINSCRIPCIÓ I SELECCIÓ DE L’ALUMNAT/ TREBALLADOR:**

El procés de selecció es realitza via oferta pública presentada en LABORA, i consta de dos fases:

1.  **Període de Preinscripció:**

Les persones interessades podran pre-inscriure’s en alguna de les especialitats formatives del Taller d’Ocupació **al llarg de la setmana pròxima (del 2 al 5 de desembre)** **en LABORA Ocupació** i segons el nivell d’accés requerit.

2.  **Procés de selecció de l'alumnat/ treballador:**

La selecció de l’alumnat/treballador serà precedida de la presentació, per part de l’Ajuntament de Gandia, d’una **oferta formativa a LABORA Ocupació de Gandia**. **Aquest servei configurarà i remetrà a l’Ajuntament el corresponent llistat de persones candidates**.

Posteriorment, s’aplicaran els criteris de selecció establerts en les bases [http://www.labora.gva.es/es/programas-formativos](http://www.labora.gva.es/es/programas-formativos), i es procedirà a la baremació i entrevistes, per una comissió mixta, presidida per personal del Servei Territorial de Formació per a l’Ocupació.

Quan les especialitats previstes en el projecte requerisquen una formació específica prèvia de caràcter general o en alguna matèria específica, serà necessari que l’acrediten. L’alumnat haurà de complir els requisits i criteris d’accés establerts en el Reial Decret 34/2008 i l’Ordre ESS/1897/2013.

Amb caràcter general, tindran una puntuació addicional en la baremació les situacions següents:

*   Les dones.
*   Les víctimes de violència de gènere.
*   Les persones amb diversitat funcional (superior al 33% que no impossibilite poder desenvolupar el lloc de treball i acreditada amb certificat).
*   Les persones en situació o risc d’exclusió social (amb Informe de Serveis socials).
*   Les persones majors de 45 anys.
*   Les persones amb baix nivell de qualificació (acreditació de la titulació).
*   Les  persones en situació d’atur de llarga durada (Certificat de LABORA).
*   Les persones que encapçalen famílies monoparentals o monomarentals.
*   Les persones titulars i beneficiàries de la Renda Valenciana d’Inclusió.

L’alumnat/treballador seleccionat, haurà de mantindre els requisits de selecció a la data de la seua incorporació al Taller d’Ocupació.

1.  **INFORMACIÓ SOBRE LA CONTRACTACIÓ DEL PERSONAL ADSCRIT AL PROJECTE**:

L'equip directiu, docent i auxiliar administratiu del Taller d'Ocupació estarà format per:

1 Director/a.  
1 Auxiliar Administratiu/va.  
1 Professor/a de bàsica i recerca d’ocupació.

1 Professor/a d’infraestructures de jardins  
1 Professor/a d’obra.  
1 Professor/a de dinamització, programació i desenvolupament d’ accions culturals.

El **procés de selecció de l’equip directiu, docent i auxiliar administratiu** es realitzarà **via convocatòria publicada al tauler d’anuncis de l’Ajuntament de Gandia,** i a través de la pàgina web [www.gandia.org](http://www.gandia.org/web/guest/inicio) , una vegada aprovades les bases i constituïda la comissió mixta de treball. El termini per a la per a la presentació de sol·licitud serà del 2 al 9 de desembre, ambdós inclosos.